PMIndiaData/PMIndiaSum huggingface dataset:
ह्यूस्टन येथे झालेल्या ‘हाऊडी मोदी’  कार्यक्रमात पंतप्रधानांनी साधला भारतीय समुदायाशी हृद्य संवाद

अमेरिकेतील टेक्सास मधल्या ह्यूस्टन येथील स्टेडियम मध्ये झालेल्या ‘हाऊडी मोदी’ या कार्यक्रमात पंतप्रधान नरेंद्र मोदी यांनी पन्नास हजार पेक्षा जास्त भारतीयांशी संवाद साधत उपस्थितांची मने जिंकली. या कार्यक्रमात पंतप्रधानांसोबत अमेरिकेचे अध्यक्ष डोनाल्ड ट्रम्प देखील सहभागी झाले होते. यावेळी बोलतांना पंतप्रधान म्हणाले की, आज या मैदानावर नवा इतिहास आणि नवे समीकरण निर्मण झाले आहे. ‘आज इथे राष्ट्राध्यक्ष डोनाल्ड ट्रम्प यांचा सहभाग आणि सिनेटर्सनी भारताच्या प्रगतीविषयी बोलणं म्हणजे 130 कोटी भारतीयांच्या कार्याचा केलेला सन्मानच आहे’ असे पंतप्रधान म्हणाले. इथे आज जाणवणारी ऊर्जा ही भारत आणि अमेरिकेमधील संबंधांच्या एकत्रित ऊर्जेचेच प्रतीक आहे, असेही पंतप्रधान पुढे म्हणाले. आजच्या कार्यक्रमाचे नाव ‘हाऊडी मोदी’ असे आहे. मात्र एकटे मोदी काहीही नाहीत. मी माझ्या देशातल्या 130 कोटी जनतेसाठी काम करणारी एक सामान्य व्यक्ती आहे. त्यामुळे जेव्हा तुम्ही विचारता-‘हाऊडी मोदी’ तेव्हा मी त्याचे उत्तर देईन की, भारतात सगळं काही छान आहे. पंतप्रधानांनी यावेळी “देशात सगळं छान सुरु आहे” हे वाक्य विविध भारतीय भाषांमध्ये म्हटले. ही सांस्कृतिक विविधताच भारताच्या जिवंत लोकशाहीची ताकद आहे असे पंतप्रधान म्हणाले. आज नव्या भारताच्या निर्मितीसाठी आम्ही सगळे कटिबद्ध असून त्यासाठी अविरत कष्ट करत आहोत असे पंतप्रधान म्हणाले. नवा आणि उत्तम देश घडवण्यासाठी अनेक प्रयत्न केले जात आहेत असे त्यांनी सांगितले. भारत आव्हानांना दूर सारत नाही तर त्यांचा समोरासमोर सामना करतो. आज आम्ही तात्पुरते बदल करत नाही तर समस्यांवर कायमस्वरुपी तोडगा काढण्यासाठी काम करतो आहोत आणि अशक्य ते साध्य करतो आहोत. असे पंतप्रधानांनी सांगितले. गेल्या पाच वर्षात रालोआ सरकारने केलेल्या कामगिरीचा लेखाजोखा त्यांनी मांडला. गेल्या पाच वर्षात 300 कोटी भारतीयांनी अशा गोष्टी साध्य केल्या आहेत ज्यांची कोणी कल्पनाही केली नसेल. आम्ही आमची उदिृष्टे उच्च ठेवली आहेत आणि ती साध्यही करतो आहोत. भारतातल्या प्रत्येक घरात स्वयंपाकाचा गॅस पोहोचवणे, ग्रामीण भागात सार्वजनिक स्वच्छतेत सुधारणा, रस्ते बांधणी, देशाच्या कानाकोपऱ्यात बँकिंग सुविधा पोहोचवणे अशी कठीण उदिृष्टे आम्ही साध्य केली आहेत असे मोदी यांनी सांगितले. भारतीय जनतेचे जीवनमान सुकर करण्याप्रतीच्या कटिबद्धतेचा पंतप्रधानांनी पुनरुच्चार केला. देशात उद्योगस्नेही वातावरण निर्माण करण्यासाठी आपण प्रयत्न करत असल्याचेही त्यांनी सांगितले. या दोन्ही गोष्टींसाठी सरकारने केलेल्या प्रयत्नांची त्यांनी सविस्तर माहिती दिली. यात कालबाह्य निरुपयोगी कायदे रद्द करणे, सेवांच्या अंमलबजावणीत सुधारणा, स्वस्त दरात इंटरनेट सुविधा, भ्रष्टाचाराविरोधात कठोर कारवाई आणि वस्तू आणि सेवा कर लागू करणे अशा उपाययोजनांचा त्यांनी उल्लेख केला. त्यांच्या सरकारच्या कार्यकाळात प्रत्येक भारतीयापर्यंत विकासाची फळं पोहोचतील अशी ग्वाही त्यांनी दिली. कलम 370 रद्द करण्याच्या निर्णयाचाही पंतप्रधानांनी उल्लेख केला. असा महत्वाचा निर्णय दृढ इच्छाशक्तीने घेणाऱ्या सर्व संसद सदस्यांचे उभे राहून अभिनंदन करावे असे आवाहन पंतप्रधानांनी यावेळी उपस्थितांना केले. कलम 370 मुळे जम्मू-काश्मीर आणि लडाखची जनता विकास आणि प्रगतीपासून वंचित राहिली होती. आज जम्मू-काश्मीर आणि लडाखच्या जनतेलाही इतर सर्व भारतीयांप्रमाणे समान अधिकार मिळाले आहेत असे पंतप्रधान म्हणाले.
फ्रान्सच्या राष्ट्राध्यक्षपदाच्या निवडणुकीत विजयी झाल्याबद्दल इम्यानुअल मॅक्रोन यांचे पंतप्रधानांकडून अभिनंदन

पंतप्रधान नरेंद्र मोदी यांनी, फ्रान्सच्या राष्ट्राध्यक्षपदाच्या निवडणुकीत विजयी झाल्याबद्दल इम्यानुअल मॅक्रोन यांचे अभिनंदन केले आहे. फ्रान्सच्या राष्ट्राध्यक्षपदाच्या निवडणुकीत विजयी झाल्याबद्दल अभिनंदन करण्यासाठी इम्यानुअल मॅक्रोन यांच्याशी संवाद साधला. भारत आणि फ्रान्स यांच्यातले सहकार्य अधिक वृद्धिंगत करण्यासाठी, राष्ट्राध्यक्ष इम्यानुअल मॅक्रोन यांच्यासमवेत काम करण्यासाठी उत्सुक असल्याचे पंतप्रधानांनी ट्विटरवर म्हटले आहे.
पंतप्रधानांचा वाराणसी दौरा

पंतप्रधान नरेंद्र मोदी यांनी आज उत्तर प्रदेशातल्या वाराणसीला भेट दिली आणि अनेक कार्यक्रमात सहभागी झाले. वाराणसीच्या लालबहादुर शास्त्री आंतरराष्ट्रीय विमानतळावर माजी पंतप्रधान लालबहादुर शास्त्री यांच्या पुतळ्याचे पंतप्रधानांनी अनावरण केले. त्यानंतर वाराणसीतल्या आनंदकानन वाटीका येथे त्यांनी वृक्षारोपणाचा प्रारंभ केला. मन महाल इथल्या अभासी संग्रहालयाला पंतप्रधानांनी भेट दिली. दशअश्वमेध घाटाजवळ हे संग्रहालय असून, वाराणसी शहराचा सांस्कृतिक वारसा या संग्रहालयातून मांडण्यात आला आहे.
सीएसआयआरच्या अमृतमहोत्सवी वर्ष कार्यक्रमाचे पंतप्रधानांच्या हस्ते उद्‌घाटन

सीएसआयआरच्या 75 व्या वर्धापन दिनानिमित्त पंतप्रधान नरेंद्र मोदी यांनी अमृतमहोत्सवी वर्ष कार्यक्रमाचे आज उद्‌घाटन केले. सीएसआयआरच्या विविध उपक्रमांची माहिती देणाऱ्या प्रदर्शनाला पंतप्रधानांनी भेट दिली. काही औषधी आणि सुगंधी वनस्पती त्यांनी राष्ट्राला समर्पित केल्या तसेच हैदराबाद, कडलूर, जम्मू, जोरहाट आणि पालमपूर इथून आलेल्या शेतकऱ्यांशी त्यांनी संवाद साधला. सीएसआयआरने जीवनाच्या प्रत्येक अंगावर आपला अवीट ठसा उमटवला असल्याचे पंतप्रधानांनी यावेळी सांगितले. तंत्रज्ञान लाभार्थ्यांपर्यंत पोहोचावे यासाठी तंत्रज्ञान व्यापार सुलभतेसाठी मंच स्थापन करण्याचे आवाहन त्यांनी सीएसआयआरला केले. विज्ञान आणि तंत्रज्ञानाचा उपयोग करुन घेतल्याशिवाय कुठलेही राष्ट्र विकास करु शकत नाही, याला इतिहास साक्ष आहे, असे पंतप्रधानांनी सांगितले. सामान्य माणसाचा ज्यातून फायदा होतो ते सफल तंत्रज्ञान, असे ते म्हणाले. देशासाठी गेली 75 वर्ष योगदान देत असल्याबद्दल पंतप्रधानांनी सीएसआयआरचे कौतुक केले आणि भविष्यात संस्थेकडून भरपूर अपेक्षा असल्याचे सांगितले. हे शतक तंत्रज्ञान प्रेरित असून नागरिकांना विज्ञानाशी जोडणे महत्त्वाचे आहे, असे पंतप्रधान म्हणाले. सीएसआयआरच्या प्रयोगशाळांमध्ये संशोधन करण्याची अधिकाधिक संधी देण्याची गरज त्यांनी व्यक्त केली. देशात नव्या उद्योजकांच्या उदयात सीएसआयआरची भूमिका महत्त्वाची असल्याचे ते म्हणाले. कृषी उत्पादकतेबद्दल बोलतांना ते म्हणाले की, “प्रति थेंब अधिक पीक” यावर आपण नेहमीच भर दिला आहे. आता दुसरे उद्दिष्ट “ जमिनीचा प्रत्येक इंच आणि पिकांचा घोस” असे असले पाहिजे. विज्ञान भवनात उपस्थित असलेल्या शालेय विद्यार्थ्यांशी पंतप्रधानांनी नंतर मंचावरुन उतरुन संवाद साधला.
यूपीएससी परीक्षेतल्या यशस्वी 20 उमेदवारांनी पंतप्रधानांची भेट घेतली

केंद्रीय लोकसेवा आयोगाच्या परीक्षेत यशस्वी ठरलेल्या आणि अहमदाबादच्या सरदार पटेल इन्स्टिट्यूट ऑफ पब्लिक ॲडमिनिस्ट्रेशनमधून प्रशिक्षण घेतलेल्या वीस उमेदवारांनी आज पंतप्रधान नरेंद्र मोदी यांची भेट घेतली. नागरी सेवेतल्या कारकिर्दीसाठी पंतप्रधानांनी या उमेदवारांना शुभेच्छा दिल्या.
पंतप्रधानांनी सहाव्या भारत-जर्मनी आंतर-सरकारी बैठकीच्या  पूर्ण सत्राचे  सह-अध्यक्षपद भूषवले

नवी दिल्‍ली, 2 मे 2022 पंतप्रधान नरेंद्र मोदी आणि जर्मनीचे चॅन्सलर महामहीम ओलाफ शोल्ट्झ यांनी भारत-जर्मनी आंतर-सरकारी बैठकीच्या (IGC) पूर्ण सत्राचे अध्यक्षपद भूषवले. आपल्या प्रारंभिक भाषणात दोन्ही नेत्यांनी द्विपक्षीय संबंधांच्या प्रमुख पैलूंवर तसेच प्रादेशिक आणि जागतिक मुद्द्यांवर सामायिक दृष्टिकोन अधोरेखित केला. भारत-जर्मनी भागीदारी या गुंतागुतीच्या जगात यशस्वी उदाहरण ठरू शकते यावर पंतप्रधानांनी भर दिला. त्यांनी भारताच्या आत्मनिर्भर भारत मोहिमेत जर्मनीला सहभागी होण्याचे निमंत्रण दिले. दोन्ही बाजूंच्या सहभागी मंत्री आणि अधिकार्‍यांनी आयजीसीच्या विविध विषयांवरील बैठकांचे संक्षिप्त अहवाल सादर केले: परराष्ट्र व्यवहार आणि सुरक्षा. आर्थिक, वित्तीय धोरण, वैज्ञानिक आणि सामाजिक आदान -प्रदान हवामान, पर्यावरण, शाश्वत विकास आणि ऊर्जा. अर्थमंत्री निर्मला सीतारामन; परराष्ट्र मंत्री डॉ. एस जयशंकर; विज्ञान आणि तंत्रज्ञान आणि पृथ्वी विज्ञान राज्यमंत्री (IC) डॉ जितेंद्र सिंह; आणि डीपीआयआयटीचे सचिव अनुराग जैन यांनी भारताच्या वतीने सादरीकरण केले. हरित आणि शाश्वत विकास भागीदारी स्थापन कारण्याबाबत संयुक्त घोषणापत्रावर पंतप्रधान आणि चॅन्सेलर शोल्ट्झ यांच्या स्वाक्षरीने पूर्ण सत्राचा समारोप झाला. या भागीदारी अंतर्गत शाश्वत विकास उद्दिष्टे आणि हवामान कृतीवरील भारत-जर्मनी सहकार्यासाठी संपूर्ण सरकारी दृष्टिकोनाची कल्पना असून जर्मनीने 2030 पर्यंत नवीन आणि अतिरिक्त विकास सहाय्यासाठी 10 अब्ज युरोची आगाऊ वचनबद्धता करण्यास सहमती दर्शविली आहे. या संयुक्त घोषणापत्रानुसार उच्च-स्तरीय समन्वय आणि राजकीय दिशा देण्यासाठी आयजीसीच्या चौकटीत मंत्रिस्तरीय यंत्रणा स्थापन केली जाईल. . आंतर-सरकारी बैठकीनंतर एक संयुक्त निवेदन करण्यात आले, जे येथे पाहता येईल. मंत्रीस्तरीय द्विपक्षीय बैठकीदरम्यान अनेक करार झाले. त्यांची यादी येथे पाहता येईल.
अरुणाचल प्रदेशातील परशुराम कुंड महोत्सवाची काही क्षणचित्रे पंतप्रधानांनी केली सामायिक

पंतप्रधान नरेंद्र मोदी यांनी अरुणाचल प्रदेशातील परशुराम कुंड महोत्सवाची काही क्षणचित्रे सामायिक केली आहेत. अरुणाचल प्रदेशचे मुख्यमंत्री पेमा खांडू यांचे ट्विट शेअर करून पंतप्रधान म्हणाले; “एक आनंददायी अनुभव, अरुणाचल प्रदेशला भेट देण्याची एक अनोखी संधी आहे.”
महात्मा गांधींच्या 150 व्या जयंतीनिमित्त कैद्यांना विशेष सवलती द्यायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने महात्मा गांधी यांच्या 150व्या जयंतीनिमित्त कैद्यांना विशेष सवलती द्यायला मंजुरी दिली आहे. महात्मा गांधींची 150वी जयंती साजरी करण्याचा एक भाग म्हणून पुढील गटातील कैद्यांचा विशेष सवतीसाठी विचार केला जाईल आणि तीन टप्प्यांमध्ये त्यांची सुटका केली जाईल. पहिल्या टप्प्यात 2 ऑक्टोबर 2018 रोजी (महात्मा गांधी जयंती) कैद्यांची सुटका केली जाईल. दुसऱ्या टप्प्यात 10 एप्रिल 2019 रोजी (चंपारण सत्याग्रहाचा वर्धापन दिन) तर तिसऱ्या टप्प्यात 2 ऑक्टोबर 2019 रोजी (महात्मा गांधी जयंती) कैद्यांची सुटका केली जाईल. 1) 55 किंवा त्याहून अधिक वय असलेल्या महिला ज्यांनी त्यांच्या एकूण शिक्षेच्या 50 टक्के शिक्षेचा कालावधी पूर्ण केला आहे. 2) 55 किंवा त्याहून अधिक वय असलेले तृतीयपंथीय ज्यांनी एकूण शिक्षेपैकी 50 टक्के शिक्षेचा कालावधी पूर्ण केला आहे. 3) 60 वर्ष आणि त्याहून अधिक वयाचे पुरूष कैदी, ज्यांनी एकूण शिक्षेपैकी 50 टक्के शिक्षेचा कालावधी पूर्ण केला आहे. 4) 70 टक्के अपंगत्व असलेले अपंग कैदी ज्यांनी एकूण शिक्षेपैकी 50 टक्के शिक्षेचा कालावधी पूर्ण केला आहे. 5) दुर्धर आजार असलेले कैदी 6) दोषी कैदी ज्यांनी एकूण शिक्षेच्या दोन-तृतीयांश (66 टक्के) शिक्षा भोगली आहे. ज्यांना फाशीची शिक्षा सुनावण्यात आली आहे किंवा त्याचे रुपांतर आजन्म तुरुंगवासात झाले आहे अशा कैद्यांना या सवलती मिळणार नाहीत. तसेच हुंडाबळी, बलात्कार, मानवी तस्करी आणि पोटा, टाडा, पॉक्सो कायद्याअंतर्गत दोषी यांना ही सवलत मिळणार नाही. पात्र कैद्यांची सूची तयार करण्यासंदर्भात गृहमंत्रालय सर्व राज्ये/केंद्रशासित प्रदेशांना सूचना जारी करेल. याप्रकरणी लक्ष ठेवण्यासाठी राज्य सरकारे आणि केंद्रशासित प्रशासनांना समिती स्थापन करायला सांगितले जाईल. राज्य सरकार समितीच्या शिफारशी राज्यपालांना सादर करेल. त्यांची मंजुरी मिळाल्यानंतर तीन टप्प्यात कैद्यांची सुटका केली जाईल.
स्वदेशी बनावटीच्या प्रेशराईज्ड हेवी वॉटर रिऍक्टरचे  १० संच तयार करायला केंद्रीय मंत्रिमंडळाची मंजुरी

भारताच्या स्थानिक अणुऊर्जा कार्यक्रमाला गती देण्यासाठी आणि देशाच्या परमाणू उद्योगाला चालना देण्यासाठी, पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने स्वदेशी बनावटीच्या प्रेशराईज्ड हेवी वॉटर रिऍक्टरचे १० संच तयार करायला मंजुरी दिली. त्यांची एकूण स्थापित क्षमता ७हजार मेगावॅट इतकी असेल. या प्रकल्पामुळे अणुऊर्जा निर्मिती क्षमतेत लक्षणीय वाढ होईल. भारताची सध्याची स्थापित क्षमता ६७८० मेगावॅट इतकी आहे. सध्या निर्मिती सुरु असलेल्या प्रकल्पांमधून २०२१-२२ पर्यंत आणखी ६७०० मेगावॅट अणुऊर्जा उपलब्ध होईल. या क्षेत्रात ‘मेक इन इंडिया’ उपक्रमांमधील हा महत्वपूर्ण उपक्रम असेल. शाश्वत विकास, ऊर्जेतील स्वयंपूर्णता आणि हवामान बदलाचा सामना करण्यासाठी जागतिक प्रयत्नांना गती देण्याच्या भारताच्या कटिबद्धतेला यामुळे मदत मिळेल.
महाराष्ट्रातल्या “मिशन शौर्य” पथकातल्या सदस्यांनी घेतली पंतप्रधानांची भेट

महाराष्ट्रातल्या 10 आदिवासी विद्यार्थ्यांनी आज पंतप्रधान नरेंद्र मोदी यांची भेट घेतली. राज्य सरकारच्या आदिवासी विकास विभागाचा उपक्रम असलेल्या “मिशन शौर्य” पथकातील या विद्यार्थ्यांपैकी 5 विद्यार्थ्यांनी मे 2018 मध्ये एवरेस्ट शिखर यशस्वीरित्या सर केले आहे. प्रशिक्षणादरम्यानचे तसेच मोहिमेतले अनुभव विद्यार्थ्यांनी यावेळी सांगितले. यशाबद्दल पंतप्रधानांनी मुलांचे अभिनंदन केले तसेच समूहातील सर्वांचा सत्कार केला. नियमितपणे खेळण्याचा सराव करण्याचा सल्ला पंतप्रधानांनी त्यांना दिला. मुख्यमंत्री देवेंद्र फडणवीस आणि केंद्रीय गृहराज्यमंत्री हंसराज अहीर यावेळी उपस्थित होते.
ऐतिहासिक बोडो कराराचे पंतप्रधानांनी केले स्वागत या करारामुळे बोडो नागरिकांच्या आयुष्यात सकारात्मक परिवर्तन येणार

आज झालेल्या ऐतिहासिक बोडो कराराचे पंतप्रधान नरेंद्र मोदी यांनी स्वागत केले आहे. हा करार बोडो जनतेच्या आयुष्यात सकारात्मक परिवर्तन आणणारा ठरेल, असे पंतप्रधानांनी म्हटले आहे. ‘या करारामुळे शांतता, सौहार्द आणि एकत्रित भावनेची नवी पहाट उजाडली आहे. भारतासाठी हा अत्यंत महत्वाचा दिवस आहे. बोडो संघटनांसोबत आज झालेला करार त्यांच्या आयुष्यात सकारात्मक बदल घडवणारा ठरेल. आज झालेला बोडो करार अनेक अर्थांनी वैशिष्ट्यपूर्ण ठरला आहे. या करारामुळे विविध हितसंबंधी गट एकत्र आले आहेत. आजवर जे गट सशस्त्र कारवायांमध्ये गुंतलेले होते ते आता समाजाच्या मुख्य प्रवाहात येऊन देशाच्या प्रगतीत हातभार लावणार आहेत. या करारामुळे बोडो जमातीच्या लोकांचे संरक्षण होईल तसेच बोडो संस्कृती लोकप्रिय करण्यातही हातभार लागेल. सरकारच्या विविध विकास उपक्रमांमध्ये सहभागी होण्याची संधी या करारामुळे बोडोंना मिळेल. बोडो जमातीच्या आशा-आकांक्षा पूर्ण करण्यासाठी आम्ही सर्वतोपरी सहकार्य करण्यास कटिबद्ध आहोत’, असे पंतप्रधानांनी आपल्या ट्विट संदेशात म्हटले आहे.
शिक्षणविषयक पुनरुज्जीवनासाठी अकादमिक नेतृत्व परिषदेत पंतप्रधानाचे भाषण

नवी दिल्ली इथे झालेल्या शिक्षणविषयक पुनरुज्जीवनासाठी अकादमिक नेतृत्व परिषदेत पंतप्रधान नरेंद्र मोदी यांनी आज मार्गदर्शन केले. जेव्हा आपण पुनरुज्जीवन किंवा पुनर्निर्मितीविषयी विचार करतो, तेव्हा आपल्या डोळ्यांपुढे पहिली प्रतिमा येते ती स्वामी विवेकानंद यांची, ज्यांनी भारतीय संस्कृतीची, भारतीय विचारधारेची ताकद पहिल्यांदा जगासमोर आणली, असे पंतप्रधान यावेळी म्हणाले. स्वावलंबन, चारित्र्यनिर्माण, मानवी मूल्ये आणि भारतीय शिक्षणपरंपरा यांना स्वामी विवेकानंद यांनी दिलेले महत्व पंतप्रधानांनी आपल्या भाषणात अधोरेखित केले. आज, नवनवीन संशोधन हे शिक्षणाचा महत्वाचा घटक बनले आहे, असे पंतप्रधान म्हणाले. प्राचीन भारतीय साहित्य, वेदांचा आपल्या भाषणात उल्लेख करत पंतप्रधान म्हणाले की ज्ञानाशिवाय आपले आयुष्य, आपला देश, आपला समाज या कशाचीही आपण कल्पना सुद्धा करु शकत नाही. आपली प्राचीन विद्यापीठे, जसे तक्षशीला, नालंदा, विक्रमशीला यात ज्ञानाइतकेच संशोधनाला महत्व देण्यात येत असे. बाबसाहेब भीमराव आंबेडकर, दीनदयाल उपाध्याय आणि डॉ राममनोहर लोहिया यांच्या शिक्षणविषयक विचारांचा त्यांनी आपल्या भाषणात उल्लेख केला. आज कुठलीही व्यक्ती अथवा समाज, एकटे, इतरांपासून वेगळे आयुष्य जगू शकत नाही. त्यामुळे ‘जागतिक नागरिक’ आणि ‘वैश्विक गाव’ अशा संकल्पनांचा आपल्या विचारत समावेश करायला हवा असं आवाहन त्यांनी केलं. समाजासमोर आज असणाऱ्या आव्हानांवर तोडगा शोधण्यासाठी विद्यापीठे आणि महाविद्यालयांना प्रोत्साहन द्यायला हवे, असे ते म्हणाले. शिक्षणसंस्था आणि संशोधन तसेच नवनवीन कल्पनांना जन्म देणारे विचार यांची सांगड घालायला हवी, असे मत पंतप्रधानांनी व्यक्त केले.आपल्या अभ्यासाची सांगड जनतेच्या इच्छाआकांक्षांशी घालून त्यादृष्टीने शिक्षण-संशोधन करा, असं आवाहन त्यांनी विद्यार्थ्यांना केले. विद्यार्थ्यांना संशोधनासाठी प्रोत्साहन देणाऱ्या ‘अटल टीन्करिंग’ प्रयोगशाळांची त्यांनी माहिती दिली. शैक्षणिक पायाभूत सुविधा अधिक उत्तम करण्यासाठी सरकारने हाती घेतलेल्या राईज म्हणजे-‘शिक्षणव्यवस्था आणि पायाभूत सुविधा पुनरुज्जीवन” या कार्यक्रमाची त्यांनी माहिती दिली. उच्चशिक्षण क्षेत्रात सरकारने केलेल्या कामांचा त्यांनी उल्लेख केला. उत्तम शिक्षक निर्माण होणे समाजासाठी अत्यंत महत्वाचे असल्याचे पंतप्रधान म्हणाले. देशात डिजिटल तंत्रज्ञानाविषयी जागृती आणि प्रसार करण्यासाठी आणि सरकारी कार्यक्रम तसेच योजनांची माहिती लोकांपर्यत पोचवण्यासाठी शिक्षक आणि विद्यार्थी यांनी पुढाकार घ्यावा असे आवाहन त्यांनी केले. आज भारतीय तरुणांनी “ब्रांड इंडीया” ला जागतिक ओळख दिली आहे, असा गौरवपूर्ण उल्लेख पंतप्रधानांनी केला. युवकांमधील गुणवत्तेला संधी आणि पाठबळ देणाऱ्या स्टार्ट-अप इंडीया, स्टँड -अप इंडीया, स्कील इंडिया या योजनांची देखील पंतप्रधानांनी माहिती दिली.
हिमाचल प्रदेशमधील बस अपघाताबाबत पंतप्रधानांना दु:ख

हिमाचल प्रदेशमधल्या बस अपघातात झालेल्या जीवितहानीबाबत पंतप्रधान नरेंद्र मोदी यांनी दु:ख व्यक्त केले आहे. “हिमाचल प्रदेशमध्ये बस अपघातात मृत्यूमुखी पडलेल्या व्यक्तींच्या कुटुंबियांच्या दु:खात मी सहभागी आहे. जखमी व्यक्ती लवकरात लवकर बऱ्या होवोत” असे पंतप्रधानांनी म्हटले आहे.
कोईम्बतूर येथील पंकजा मिल्स रस्त्यावरील एअर इंडियाचा भू-खंड  विकण्यासाठी मान्यता

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळाच्या बैठकीत, कोईम्बतूर येथील पंकजा मिल्स येथील एअर-इंडियाच्या मालकीच्या 0.99 एकर आकाराचा भूखंड 19-81 कोटी रुपये एवढया विचाराधीन किंमतीला विकण्यासाठी, मान्यता देण्यात आली. गेली अनेक वर्ष एअर-इंडियाला तोटा होत असून, बिगर करपात्र महसूल वाढवण्यासाठी, एअर इंडियाच्या वापरात नसलेल्या अ-चल स्थावर मालमत्ता विकून किंवा भाडयाने देऊन तसेच संयुक्त उपक्रमाद्वारे निधी उभा करण्याचा निर्णय केंद्र सरकारने घेतला आहे. या निर्णयाचा एक भाग म्हणून हा भूखंड एनबीसीसीला विकण्यात येणार आहे.
एमएमटीसी लिमिटेडच्या माध्यमातून जपान आणि दक्षिण कोरियाला कच्च्या पोलादाचा पुरवठा करण्यासाठी दीर्घकालीन कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली एमएमटीसी लिमिटेडच्या माध्यमातून जपानी स्टील मिल्स (जेएसएम) आणि पॉस्को दक्षिण कोरियाला +64 % फेई कन्टेन्ट ग्रेडच्या कच्च्या पोलादाचा पुरवठा आणखी पाच वर्षासाठी (1.4.2018 ते 31.3.2023) करण्यासाठी दीर्घकालीन कराराच्या नूतनीकरणाला मंजुरी दिली आहे. विवरण: विद्यमान करार(एलटीए) 31 मार्च 2018 पर्यंत वैध आहेत. जपानच्या स्टील मिल्स आणि दक्षिण कोरियाच्या पॉस्को बरोबर नूतनीकरण करण्यात आलेले करार पाच वर्षांसाठी 1.4.2018 ते 31.3.2023 पर्यंत असतील. या करारांतर्गत दरवर्षी निर्यात केल्या जाणाऱ्या कच्च्या पोलादाचे प्रमाण 3.80 दशलक्ष टन (किमान) ते 5.50 दशलक्ष टन असेल आणि या अंतर्गत एनएमडीसी आणि बिगर एनएमडीसी दोन्ही प्रकारचे कच्चे पोलाद असतील. बैलाडीला लम्‍पच्या निर्यातीची संख्यात्मक मर्यादा वार्षिक 1.81 दशलक्ष टन आणि बैलाडिला फाइनची निर्यातीची मर्यादा 2.71 दशलक्ष टन असेल. या करारांतर्गत एमएमटीसीच्या माध्यमातून जेएसएम आणि दक्षिण कोरियाच्या पॉस्कोला पुढीलप्रमाणे पूरवठा केला जाईल. जपानी स्टील मिल्स 3.00 ~ 4.30 दशलक्ष टन वार्षिक पॉस्को, दक्षिण कोरिया 0.80 ~1 .20 दशलक्ष टन वार्षिक एफओबी मूल्याच्या 2.8 टक्के व्यापार मार्जिन बरोबर एमएमटीसी च्या माध्यमातून एक संस्था परिचालन आणि निर्यातीचे सध्याचे धोरण यापुढेही सुरु राहील. लाभ : या करारांतर्गत कच्च्या पोलादाच्या निर्यातीमुळे दीर्घकालीन भागीदार देश जपान आणि दक्षिण कोरिया बरोबर भारताच्या द्विपक्षीय संबंधांना मजबूत करणे आणि निर्यात बाजारपेठ मिळवण्यात मदत होईल. यामुळे देशात परकीय चलनाचा प्रवाह सुनिश्चित होईल. या करारामुळे भारताला आपल्या कच्च्या पोलादासाठी अंतर्राष्‍ट्रीय बाजारपेठ मिळवणे आणि स्थिर आर्थिक परिसंस्था सुनिश्चित करण्यात मदत मिळेल जी खाण, वाहतूक आणि संबंधित क्षेत्रांमध्ये प्रत्‍यक्ष किंवा अप्रत्‍यक्ष रोजगार उपलब्‍ध करून देते.
भारत आणि नॉर्वे दरम्यान भारत-नॉर्वे महासागर संवादावरील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि नॉर्वे दरम्यान भारत-नॉर्वे महासागर संवादावरील सामंजस्य कराराला मंजुरी दिली आहे. लाभ : या करारामुळे महासागरीय अर्थव्‍यवस्थेच्या विकासाशी संबंधित परस्‍पर हिताच्या क्षेत्रात सहकार्याला प्रोत्साहन मिळेल. महासागरीय अर्थव्‍यवस्‍था क्षेत्रात नॉर्वे जगात अग्रस्थानी आहे. त्यांच्याकडे मासेपालन, हाइड्रोकार्बन, अक्षय ऊर्जा, सागरी संसाधन आणि सागरी वाहतूक क्षेत्रातील अत्याधुनिक तंत्रज्ञान आणि तज्ञ आहेत. प्रस्तावित करारामुळे संयुक्‍त कृतीदल कार्यक्रमांतर्गत सर्व संबंधितांच्या परस्‍पर लाभासाठी हाइड्रोकार्बन आणि अन्य सागरी संसाधनासह बंदर व्यवस्थापन आणि पर्यटन विकास सारख्या क्षेत्रात सहकार्याच्या संधी निर्माण करण्यात मदत मिळेल. मासेपालन आणि जलचर संस्कृती क्षेत्रात नवीन तंत्रज्ञान समाविष्ट करून अन्न सुरक्षेचे उद्दिष्ट साध्य करण्यात मदत होईल.
सेंट्रल रेलसाइड वेअरहाउस कंपनी लिमिटेडचे  (सीआरडब्ल्यूसी) आणि सेंट्रल वेअरहाउसिंग कॉर्पोरेशन (सीडब्ल्यूसी) बरोबर विलीनीकरणाला केंद्रीय मंत्रिमंडळाची मंजुरी

पंतप्रधानांच्या “किमान शासन कमाल कारभार ” या संकल्पनेच्या दिशेने अंमलबजावणीसाठी आणखी एक पाऊल उचलत व्यवसाय सुलभतेला प्रोत्साहन आणि सार्वजनिक क्षेत्रातील उपक्रमांमध्ये खासगी क्षेत्राची कार्यक्षमता आणण्यासाठी पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने 'सेंट्रल रेलसाइड वेअरहाउस कंपनी लिमिटेड' (सीआरडब्ल्यूसी) या मिनी रत्न श्रेणी -२ मधील केंद्रीय सार्वजनिक क्षेत्रातील कम्पनीची सर्व मालमत्ता, दायित्व, हक्क आणि जबाबदाऱ्या यांचे सेंट्रल वेअरहाउसिंग कॉर्पोरेशन मध्ये विलीनीकरण व हस्तांतरण करायला मान्यता दिली आहे. विलीनीकरणामुळे दोन्ही कंपन्यांच्या गोदाम, हाताळणी आणि वाहतूक यासारख्या समान कामांचे एकत्रीकरण होईल. आणि एकाच प्रशासनाच्या माध्यमातून कार्यक्षमता, योग्य क्षमता वापर, पारदर्शकता, उत्तरदायित्व, आर्थिक बचत सुनिश्चित करण्यासाठी आणि नवीन गोदाम क्षमता वाढवण्यात मदत होईल. कॉर्पोरेट कार्यालय भाडे, कर्मचाऱ्यांचे वेतन आणि इतर प्रशासकीय खर्चात बचत झाल्यामुळे रेलसाइड वेअरहाउस कॉम्प्लेक्सचा व्यवस्थापन खर्च (आरडब्ल्यूसी) 5 कोटी रुपयांनी कमी होण्याचा अंदाज आहे. आरडब्ल्यूसीच्या क्षमता वापरामध्येही सुधारणा होईल कारण सीडब्ल्यूसी सध्या साठवल्या जाणाऱ्या सिमेंट, खत, साखर, मीठ आणि सोडा या वस्तूंव्यतिरिक्त इतर वस्तू साठवण्याची शक्यता आहे. विलीनीकरण माल शेडच्या ठिकाणी आणखी किमान 50 रेलसाईड गोदामे उभारण्यास मदत करेल. यामुळे कुशल कामगारांसाठी 36,500 आणि अकुशल कामगारांना 9,12,500 मनुष्य दिवस इतक्या रोजगाराच्या संधी निर्माण होण्याची शक्यता आहे. निर्णयाच्या तारखेनंतर 8 महिन्यांत हे विलीनीकरण पूर्ण होणे अपेक्षित आहे. सीडब्ल्यूसी ही एक मिनी रत्न श्रेणी –1 मधील सीपीएसई आहे जी केंद्र सरकारकडून अधिसूचित कृषी उत्पादन व काही अन्य वस्तूंच्या गोदामांच्या उद्देशाने व तेथे संबंधित बाबींसाठी गोदाम महामंडळांचे नियमन करण्यासाठी 1957 मध्ये स्थापन करण्यात आली. सीडब्ल्यूसी एक नफा कमवणारी सार्वजनिक क्षेत्रातील कंपनी (पीएसई) आहे ज्याचे अधिकृत भांडवल 100 कोटी आहे आणि पेड अप भांडवल 68.02 कोटी रुपये आहे. सीडब्ल्यूसीने 10 जुलै 2007 रोजी ‘सेंट्रल रेलसाइड वेअरहाऊस कंपनी लि.’ (सीआरडब्ल्यूसी) नावाची वेगळी सहाय्यक कंपनी स्थापन करून रेल्वेकडून भाड्याने घेतलेल्या जागेवर रेलसाइड वेअरहाउसिंग कॉम्प्लेक्स / टर्मिनल्स / मल्टिमॉडल लॉजिस्टिक हब विकसित करणे, संपादित करणे आणि ऑपरेट करण्याची योजना असून यासाठी 10 जुलै 2007 रोजी कंपनीची स्थापना केली. सीआरडब्ल्यूसी मध्ये 50 कर्मचारी आणि 48 आउटसोर्स कर्मचारी आहेत. सध्या ते देशभरात 20 रेलसाईड वेअरहाउसचे परिचालन पाहतात. 31 मार्च 2020 पर्यंत कंपनीचे निव्वळ मूल्य (पेड अप कॅपिटल प्लस फ्री रिझर्व) 137.94 कोटी रुपये आहे. सीआरडब्ल्यूसीने आरडब्ल्यूसीच्या विकास आणि परिचालनात विशेषत: कौशल्य विकसित केले मात्र भांडवलाच्या कमतरतेमुळे आणि रेल्वे मंत्रालयाबरोबर त्याच्या सामंजस्य करारातील काही प्रतिबंधात्मक कलमांमुळे त्याची वाढ अपेक्षेप्रमाणे झाली नाही. सीडब्ल्यूसी हा सीआरडब्ल्यूसीचा एकमेव भागधारक आहे आणि सर्व मालमत्ता आणि दायित्व आणि अधिकार आणि जबाबदाऱ्या सीडब्ल्यूसीकडे हस्तांतरित केल्या जातील, त्यामुळे कोणतेही आर्थिक नुकसान होणार नाही तर समन्वय वाढेल. आरडब्ल्यूसीच्या परिचालन आणि विपणन यासाठी सीडब्ल्यूसीकडून ‘आरडब्ल्यूसी डिवीजन’नावाचा स्वतंत्र विभाग तयार केला जाईल.
भारत आणि भूतान दरम्यान व्यापार, वाणिज्य आणि प्रवासविषयक नव्या कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज भारत आणि भूतान दरम्यान व्यापार, वाणिज्य आणि प्रवासविषयक नव्या कराराला मंजुरी दिली. या करारानुसार भारत आणि भूतान सरकारांदरम्यान द्विपक्षीय व्यापारी संबंध प्रशासित असतात. या करारांमुळे दोन्ही देशांना मुक्त व्यापाराची संधी प्राप्त होते. 29 जुलै 2006 रोजी दहा वर्षांच्या अवधीसाठी या कराराचे नुतनीकरण करण्यात आले होते. त्यानंतर 29 जुलै 2016 पासून एका वर्षाच्या कालावधीसाठी किंवा नवा करार अस्तित्वात येईपर्यंत कराराच्या वैधतेला मुदतवाढ देण्यात आली होती.
मॉस्कोमधल्या हवाई दुर्घटनेत झालेल्या जीवितहानीबाबत पंतप्रधानांनी व्यक्त केला शोक

मॉस्कोमधल्या हवाई दुर्घटनेत झालेल्या जीवितहानीबाबत पंतप्रधान नरेंद्र मोदी यांनी शोक व्यक्त केला आहे. ‘मॉस्कोमध्ये आज हवाई दुर्घटनेत झालेल्या जीवितहानीमुळे तीव्र दु:ख झाले. मृत व्यक्तींच्या कुटुंबियांच्या दु:खात आम्ही सहभागी आहोत’, असे पंतप्रधानांनी म्हटले आहे.
लखनौ इथल्या ऐशबाग रामलीला मैदानात, दसरा महोत्सवातले पंतप्रधानांचे वक्तव्य

पंतप्रधान नरेंद्र मोदी यांनी लखनौ इथल्या ऐशबाग रामलीला मैदानात दसरा महोत्सवानिमित्त जाहीर सभेला संबोधित केले. प्राचीन परंपरा लाभलेल्या या रामलीलेत सहभागी होण्याचे भाग्य मला लाभले, असे सांगतानाच पंतप्रधानांनी जनतेला विजयादशमीच्या शुभेच्छा दिल्या. रामलीला म्हणजे सत्याचा असत्यावरचा विजय होय आणि जुलूम करणाऱ्याचा पाडाव. दरवर्षी आपण रावणाच्या प्रतिमेचे दहन करतो. आपल्यातल्या समाजातल्या वाईट गोष्टी नष्ट करण्याचा निश्चय आपण केला पाहिजे. प्रत्येक दसऱ्याला आपल्यातल्या दहा उणिवा नष्ट करण्याचा निश्चय जनतेने करावा, असे आवाहन त्यांनी केले. वाईट गोष्टींपासून स्वत:ला दूर ठेवून आपले राष्ट्र महान व्हावे, यासाठी आपल्या प्रत्येकाकडे शक्ती आहे, यावर त्यांनी भर दिला. दहशतवाद हा मानवतेचा शत्रू आहे, असे पंतप्रधान म्हणाले. मानवता, त्याग आणि निष्ठेचे उत्तम उदाहरण म्हणजे श्रीराम होत. रामायणामधल्या जरायूने दहशतवादाविरोधात सर्व प्रथम लढा दिला होता, निर्भयतेचा संदेश जरायूने आपल्याला दिला, दहशतवादाविरोधात 125 कोटी भारतीयांनी जरायू बनावे असा संदेश पंतप्रधानांनी दिला. प्रत्येक जण जर दक्ष राहीला, तर दहशतवाद्यांचे प्रयत्न निष्फळ ठरतील, असे ते म्हणाले. दहशतवादाविरोधात जगातल्या मानवतावादी शक्तींनी एकवटायला हवे, दहशतवाद्यांना थारा देणाऱ्यांचीही गय करता कामा नये, असेही त्यांनी सांगितलं. आज आंतरराष्ट्रीय बालिका दिनही साजरा केला जात आहे. स्त्री-भ्रूण हत्येसारख्या वाईट गोष्टीचे समूळ उच्चाटन करण्यासाठी आपण सर्वांनी कसून प्रयत्न केले पाहिजेत, असे आवाहनही पंतप्रधानांनी केले.